Xi nkú tsꞌín yꞌétꞌa Isaia̱ nkꞌie,
bꞌa̱ tsꞌín jꞌaiténtá xu̱ta̱ Jua a̱nte kixiu̱.
Yꞌéni̱jmí nga tjíhin nga ngju̱a̱i̱kjꞌáha̱ ra̱ ani̱ma̱ha̱ xu̱ta̱ ko̱ nga sa̱téntá tu̱ xi ka̱ma ndyjatꞌaha̱ ra̱ ngatitsuhu̱n.
Tsitju ngayjee̱ xu̱ta̱ xi tjín a̱nte Judea̱ ko̱ ngayjee̱ xu̱ta̱ xi tjín nanki Jerusalen nga jꞌaisehe̱ Jua.
I̱ncha kisaténtájin ntáje̱ Jordan nkꞌie nga kitsꞌínkie yjoho̱ nga tjíhi̱n ngatitsun.
Nkꞌie nga yꞌejña Jua,
najyun xi kamandako̱ho ntsja̱ha̱ chu̱ camello̱ bja ko̱ nku tja̱ba̱xín bꞌékjá.
Chju̱ba̱ ko̱ ntsjényá kjine.
Bꞌi̱ kitsú nga yꞌéni̱jmí:
—A̱skahan an kjꞌu̱a̱í nku xi ꞌyún nkꞌa tje̱n sa,
xi má nga ndaha̱chí najmi tsuhuna tsa kjendáya nꞌúhu̱ ntéhe̱.
An ntánijua tíbatentáko̱ho̱nu̱u tu̱nga máha kui,
Espiri̱tu̱ Santo̱ ku̱a̱téntáko̱ho̱nu̱u.
Ni̱stjin ján tsitju Jesu nanki Nazaret,
nanki xi tíjñajihi̱n a̱nte Galilea̱,
ko̱ ntáje̱ Jordan tsaténtájihi̱n Jua.
Nkꞌie nga tíbitjujín ntánijuo̱,
kikie nga tsixꞌá nkꞌa ján ko̱ nga Espiri̱tu̱ Santo̱ nibajennehe̱ xi nkú joyaha nku chu̱tuju.
Kinuꞌyá nkꞌa ján nku nta̱ xi bꞌa̱ kitsú:
—Ji Ntína̱,
tjona ji.
Tsjo ṉkjún mana ji.